15 lihtsat viisi oma riiete ilusatena hoidmiseks
#000000
Ükspäev pildistasin Fashion Revolution Eesti Instagrami jaoks oma Illimori pluusi sees olevat Made in Estonia kirjaga sildikest ja avastasin selle teiselt poolelt imeilusa hooldusjuhendi (vaata pilti all). Ma vaatasin seda sildikest kohe tükk aega, imetlesin nii ühelt kui teiselt poolt ja mõtlesin, et nii tore ja südamlik mõte.
#000001
Kui pildid olid tehtud, siis läksin ma jalutama ja hakkasin tee peal uuesti sellele sildikesele mõtlema ja oma peas arutlema, kui hästi (või halvasti) ma oma riideid hoian.
#000002
Tulin koju tagasi ja guugeldasin "how to take care of clothes". Lugesin umbes kümme artiklit läbi ja tulemused segatuna minu oma tarkusega on sinu ees:
#000003
Vali juba eos kvaliteetsed riided, osta vähem, aga paremaid ning kestvamaid asju. Kvaliteetne ei pea olema kordades kallim, ning uueväärsed ja väga kvaliteetsed asjad on Eestis saadaval ka järelturul. Ma olen ostnud kalleid Eesti disainerite asju järelturult väga mõistliku hinnaga.
#000004
Ära osta riideid, mille eest sa hoolitseda ei saa, ei oska või ei viitsi. Mina väldin asju, millele sobib vaid keemiline puhastus ja mõni väga spetsiifiline kuivatus- või puhastusviis, sest ma tean, et ma ei taha selle asja liiga keerulise hooldusega tegeleda.
#000005
Pese oma riideid vähem, keera nad pesu ajaks pahupidi ja kasuta õrnatoimelisi pesuvahendeid. Me ei pea määrdunud või mustade riietega ringi jalutama, aga puhast pesu pesu ärme ka pese. Meie riided tänavad meid, aga ka meie koduplaneet.
#000006
Sorteeri pesu enne masinasse panemist värvide järgi. Appi, kas see oli tõesti vaja veel üle korrata?!
#000007
Paranda oma riideid - kui sa ütled mulle, et sa ei viitsi-taha-saa oma riideid parandada, siis ütlen ma sulle, et sulle ei meeldi need piisavalt ja sa ei oleks pidanud neid endale ostma. Riiete parandamine ei ole häbiasi, sa ei pea tõesti meetrist auku oma teksades kinni ajama või pooleks rebenenud särki kokku õmblema, aga lihtsama õmbluse ja nööbi paigaldamisega võiks küll igaüks hakkama saada. Ja tõsi on, et alati ei ole mõistlik või võimalik üht või teist asja parandada, aga kuni selle hetkeni ütlen ma lihtsalt #paremparanda.
#000008
Triigi minimaalselt. Hea point ja ma juba aastaid viljelen, aga mitte suurest armastusest oma riiete vastu vaid hoopis suurest laiskusest.
#000009
Ära kasuta kuivatit. Täiega saan sellest pointist aru, kuivati kulutab riideid, aga kasutan ise seda ikka edasi. Voodipesud ja käterätikud teeb kuivati triikimata pehmeks ja mõnusaks. Oma õrnasid ja kalleid riideid ma ei kuivata, riputan need riidepuudega õhu kätte.
#000010
Eemalda plekid, kui nad on veel värsked. Vist ei vaja täpsustamist miks see nii on?
#000011
Pärast seljast võtmist lase oma riietel natuke hingata. Veel kehast soojasid riideid ei ole hea kappi tagasi panna ega ka kokku kägardades mustapesukorvi visata.
#000012
Hoia oma kapp korras ja voldi riided nii, et need kortsu ei läheks. Ja seda on tunduvalt lihtsam teha, kui sul on kapis ainult asjad, mida sa kannad ja mis sulle sobivad. Vajadusel vaata M. Kondo sarja või laena mult raamatut, et inspot ja õpetussõnu saada.
#000013
Tee taskud alati tühjaks. Taskusse jäänud asjad venitavad kangast ja ei lase selle kandmiste vahepeal puhata ning ka pesumasinasse sattudes võib see kraam korraliku segaduse korraldada.
#000014
Pane lukud ja paelad alati kinni, kui asja pesumasinasse paned. Nii väldid nende sõlme minemist ja välja venimist.
#000015
Hoia oma riideid ka kandmise ajal. See ei tähenda, et me ei peaks end oma riietes vabalt tundma ja elu nautima ning mitte pidevalt oma lemmikasju kandma, aga juba riietumine vastavalt oma eale (näiteks mina sain valgeid särke endale alles pärast 30. eluaastat lubada) ja tegevusele annab väga hea tulemuse.
#000016
Loe oma riiete peal olevaid hooldusjuhendeid ja käitu vastavalt nendele!
#000017
Kanna oma riideid. Kapinurka vedelema jäänud asjad kaotavad oma vormi ja väärtuse, nad tolmuvad ja vananevad. ✧・゚
#000018